SA studentedokters in Kuba pleit vir hulpVan die etes wat glo aan die studente bedien word. (Foto: Mweli Masilela/Twitter) ŉ Groep Suid-Afrikaners wat in Kuba studeer het die beweerde swak lewensomstandighede waarin hulle hul bevind – en die onvoldoende toelae wat hulle sonder die basiese noodsaaklikhede, in sommige gevalle selfs items soos sanitêre doekies, gelaat het – aan die groot klok gehang. Die DA het nou ŉ beroep op die adjunkminister van onderwys, dr. Joe Phaahla, gedoen om die mediese studente te help. Haseena Ismail, ŉ DA-lid van die portefeuljekomitee oor gesondheid, sê die studente maak staat op die Kubaanse regering vir kos en verblyf. Hulle het aanlyn foto’s gedeel van die beweerde swak gehalte kos. Studente het die Suid-Afrikaanse regering ook gevra om hul toelae te verhoog sodat hulle minstens private verblyf kan bekostig en heilsame kos kan koop. “Die departement van gesondheid kan nie toelaat dat hierdie studente in ŉ vreemde land gestrand is sonder dat aan hul basiese behoeftes voldoen word nie,” sê Ismail. Nog een van die etes wat glo bedien word. (Foto: Mweli Masilela/Twitter) Sy sê Phaahla het ŉ verpligting om die studente te help deur met sy Kubaanse eweknie te vergader en ŉ manier te vind om die studente te help. “Die Suid-Afrikaanse regering het verlede jaar ŉ enorme R400 miljoen bestee aan die ontplooiing van Kubaanse dokters om hier in die stryd teen Covid-19 te help. Tog versuim die regering om Suid-Afrikaanse studentedokters in Kuba behoorlik te finansier.” Sy sê die regering moet sy sokkies optrek en die studente help om op hul studies te fokus omdat hulle op tuisbodem broodnodig is om Suid-Afrika se gesondheidstelsel te versterk.